
Parengto sprendimo projekto tikslas – pakeisti Apdovanojimo „Šiaulių miesto metų mokytojas“ skyrimo nuostatus, atsižvelgiant į Lietuvos Respublikos vietos savivaldos įstatymo Nr. I-533 pakeitimo Nr. XIV-1268 nuostatas ir Šiaulių miesto ir Šiaulių rajono teritorijų ribų keitimo įstatymą Nr. XIV-1378.

Apdovanojimo „Šiaulių miesto metų mokytojas“ nuostatai (toliau – Nuostatai) patvirtinti Šiaulių miesto savivaldybės tarybos 2018 m. gegužės 3 d. sprendimu Nr. T-162 „Dėl apdovanojimo „Šiaulių miesto metų mokytojas“ skyrimo nuostatų patvirtinimo“. Apdovanojimo tikslai – pagerbti Šiaulių miesto savivaldybės mokytojus už paskutiniųjų dviejų metų lyderystę, aktyvumą, kūrybiškumą, reikšmingą veiklą miesto bendruomenei, didinti mokytojo profesijos prestižą. Vadovaujantis iki šiol galiojančiais Nuostatais, kasmet skiriama dešimt apdovanojimų – atminimo dovana ir premijos po 2000 Eur – po penkis Šiaulių miesto formaliojo ir neformaliojo ugdymo mokytojams. Premijos mokamos iš Šiaulių miesto savivaldybės biudžeto asignavimų, skirtų Šiaulių miesto savivaldybės strateginio veiklos plano Švietimo prieinamumo ir kokybės užtikrinimo programai įgyvendinti. Apdovanojimai įteikiami Tarptautinės mokytojų dienos proga. 
Atsižvelgiant į Lietuvos Respublikos vietos savivaldos įstatymo Nr. I-533 pakeitimo Nr. XIV-1268 nuostatas ir esant ne vienam Nuostatų punkto pakeitimui ir papildymui, siūloma patvirtinti Apdovanojimo „Šiaulių miesto metų mokytojas“ skyrimo nuostatus, kurie atitiks galiojantį teisinį reglamentavimą.

Vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų teisinę apsaugą, įrašyti 19–21 punktai, apibrėžiantys asmens duomenų tvarkymą ir saugojimą. Papildžius Nuostatus naujais punktais, pakeista Nuostatų punktų numeracija.

Pasekmės teigiamos, nes priėmus sprendimą kasmet bus sudaromos galimybės įvertinti Šiaulių miesto mokytojų veiklos pasiekimus, skatins mokytojo profesijos prestižą. Neigiamų pasekmių nenumatoma.

Bus pakeistas Šiaulių miesto savivaldybės tarybos 2018 m. gegužės 3 d. sprendimas Nr. T-162 „Dėl apdovanojimo „Šiaulių miesto metų mokytojas“ skyrimo nuostatų patvirtinimo“.

Atsižvelgiant į Lietuvos Respublikos vietos savivaldos įstatymo Nr. I-533 pakeitimo Nr. XIV-1268 nuostatas Savivaldybės mero potvarkiu bus tvirtinami Apdovanojimo „Šiaulių miesto metų mokytojas“ skyrimo nuostatai ir paraiškos forma.


Kasmet premijoms reikės numatyti 20 000 eurų miesto biudžete.

Vadovaujantis Teisės aktų ar jų projektų antikorupcinio vertinimo metodika, parengta sprendimo projekto antikorupcinio vertinimo pažyma.
Sprendimo projektą parengė Šiaulių miesto savivaldybės administracijos Švietimo skyrius. Tiesioginis rengėjas – Švietimo skyriaus vyriausioji specialistė Danguolė Teišerskienė, tel. (8 41) 38 64 74. Projekto iniciatorius – Švietimo skyrius. 

Teisinio reguliavimo poveikio vertinimas nenumatytas. 

Skyriaus vedėja 				                   Edita Minkuvienė





